9.

Jos ennakkorahoitus on riittämätöntä korvausten maksamiseen tallettajille, ehdotetussa uudelleenlaaditussa direktiivissä vahvistetaan kolme vaihetta ylimääräisiin jälkimaksuihin perustuvaa rahoitusta varten. EKP esittää tästä seuraavat huomautukset: 9.1 Ensi vaiheessa talletusten vakuusjärjestelmän jäsenten on maksettava ylimääräisiä kannatusmaksuja, joiden suuruus on enintään 0,5 % suojakelpoisista talletuksista (26). EKP pitää tätä ratkaisua hyvänä, koska sillä sitoutetaan rahoitussektori vastaamaan itse ylimääräisiin vaatimuksiin ja rajoitetaan siten talletusten vakuusjärjestelmiin liittyviä moraaliltaan epäilyttäviä hankkeita ja tarjotaan perusteet tehokkaalle vertaispaineelle. 9.2 Toisessa vaiheessa voidaan aktivoida keskinäinen lainaamisjärjestely, jonka perusteella mikä tahansa jossain jäsenvaltiossa toimiva talletusten vakuusjärjestelmä voi antaa lainaksi enintään 0,5 % suojakelpoisista talletuksistaan toiselle tällaiselle talletusten vakuusjärjestelmälle, ja tämä summa on maksettava korkoineen takaisin viiden vuoden kuluessa (27). EKP huomauttaa, että talletusten vakuusjärjestelmien välisten rajatylittävien lainausjärjestelyjen aktivoiminen saattaisi johtaa tapauksiin, joissa lainan antavan talletusten vakuusjärjestelmän on myöhemmin katettava omia korvaustarpeitaan tai joissa lainan ottavalla talletusten vakuusjärjestelmällä on laajempia tehtäviä kuin lainan antavalla järjestelmällä eli joissa sillä on valtuudet pääomittaa tai antaa lainoja konkurssiin menevälle luottolaitokselle omassa jäsenvaltiossaan. EKP suhtautuu tämän vuoksi myönteisesti ehdotetulla uudelleenlaaditulla direktiivillä käyttöön otettaviin rajoituksiin, mukaan lukien rajoitus, jonka mukaan lainatut varat voidaan käyttää vain tallettajien vaatimusten täyttämiseen (28). EKP ymmärtää, että ehdotettua uudelleenlaadittua direktiiviä koskevan lainsäädännöllisen keskustelun tässä vaiheessa talletusten suojajärjestelmien väliset lainajärjestelyt olisivat vapaaehtoisia. Muita seikkoja, jotka pitäisi ottaa huomioon tämän kysymyksen sääntelyssä, ovat muun muassa (i) lainajärjestelyjen aktivoimista koskevat vähimmäisvaatimukset, jotka liittyvät lainan ottavan talletusten vakuusjärjestelmän muiden rahoituslähteiden ehtymiseen, ja (ii) edellytykset, joiden täyttyessä laina-aikaa voidaan pidentää, mukaan lukien takaisinmaksua koskevat vakuudet lainan antavalle talletusten vakuusjärjestelmälle. Samaan aikaan käydään laajaa keskustelua siitä, pitäisikö talletusten vakuusjärjestelmien käyttää varojaan kriisinhallintatarkoituksiin tallettajille maksettavien korvausten suppeiden rajojen ulkopuolella. (29) EKP katsoo, että tätä kysymystä pitäisi käsitellä lainsäädäntötyössä, joka on pantu vireille kriisihallinnasta annetulla komission tiedonannolla. 9.3 Kolmannessa vaiheessa talletusten vakuusjärjestelmillä pitäisi olla käytettävissään vaihtoehtoisia rahoitusjärjestelyjä viimeisenä vaihtoehtona. EKP kuitenkin huomauttaa, että siltä osin kuin kyseessä on mahdollinen keskuspankin puuttuminen asiaan, talletusten vakuusjärjestelmien rahoitusjärjestelyissä on noudatettava perustamissopimuksessa vahvistettua keskuspankkirahoitusta koskevaa kieltoa ja erityisesti kieltoa, jonka nojalla kansalliset keskuspankit eivät saa antaa tilinylitysoikeuksia tai toteuttaa mitään muutakaan perustamissopimuksen 123 artiklassa tarkoitettua luottojärjestelyä, kuten johdetussa unionin lainsäädännössä ja vakiintuneissa EKP:n ohjeissa tarkemmin määritellään (30).